Петдесетте отбора, които участват в тези квалификации, са разпределени в седем урни. Процедурата на жребия се състои в това, във всяка квалификационна група да попадне по един отбор от всяка урна, с изключение на група A, където са предвидени два отбора от седма урна. За да се определи в коя урна да бъде поставен даден отбор, са използвани коефициентите на националните тимове от Европа, които са изчислени според резултатите им от квалификационните цикли на предишните две големи първенства – Европейското през 2004 и Световното през 2006 г. Коефициентът на даден отбор представлява частното от общия брой спечелени точки и общия брой изиграни мачове по време на разглежданите квалификационни турнири. Баражите не са взети предвид. Тимовете с най-висок коефициент са поставени в първа урна, а тези с най-нисък – в седма.